**Moj Mali veeeeeliki Lošinj**

Ponovo je došao dan kad posjećujem svoj najdraži Mali Lošinj. To je moj rodni kraj u kojem više ne živim, ali ovdje su ostala moja sjećanja, moji osjećaji i ...dio moje obitelji. Kroz zamagljeni prozor katamarana, na ulazu u lošinjsku luku, vidim barku moje obitelji kojom sam oplovila cijeli otok, svaku uvalu i zavalu. Nešto dalje vidim gradić, veliko brodogradilište i stare, već zahrđale brodove na kojima se sunčaju galebovi.

Zelenilo na otoku podsjeća me na one šume iz bajki. Osjećam miris soli i borova. Lošinj je bogat hrastom crnikom, lovorom, borom, palmama, lavandom... Miomirisi tih biljaka prate nas duž cijelog otoka, no želimo li ih osjetiti još jače, odlazimo u miomirisni vrt gdje se prave sapuni, mirisni jastučići, likeri, različite poslastice – sve od domaćeg svježeg bilja. Tu zečevi slobodno trčkaraju, a okolo se šeta jedan simpatični magarac. Otok Lošinj je bogat i životinjskim vrstama poput jelena lopatara, bijele kune, muflona, bjeloglavih supova, sokola, jastreba, ovaca, magaraca...na otoku je i zaštićena vrsta guštera macaklina.

Najviše uživam u ljepotama i mirisima prirode dok trčim šetnicom koja vodi sve do Velog Lošinja. Osjećam kako mi plućima kola čist i lagan zrak. U nosnicama osjećam miris mora i bilja. Čujem pjev ptica, cvrčanje cvrčka, lagano udaranje valova o nazubljenu obalu. Ne osjećam ni brigu ni tugu. Uživam u trenutcima čiste ljepote. Pas protrčava uz mene. Bacam mu kamen u more, a on skače i prska me kapljicama mora koje se hvataju za moje tijelo kao rosa za ružu u samu zoru. Legnem na stijenu i gledam Sunce koje se radosno smješka mojem otoku. Zatvorim oči i ne čujem ništa, samo tišinu. Osjećam da sam dio ove prirode kojoj se toliko divim. U meni rastu biljke, bude se životinje. U ovom je trenutku velika sličnost između mene i prirode. Rastem. Osjećam to.

Veli Lošinj je poznat po divnim šarenim visokim vilama i kućama koje krase ulice ovog malenog mjesta, a u luci se nalaze barke starih djedova. Posebno je poznata Rovenska, uvalica bogata krškim stijenama i velikim mirisnim borovima. U Velom Lošinju se nalazi udruga *Plavi svijet* čija je zadaća zaštita dupina. Dupini su počasni gosti Lošinja. Predivne su to životinje koje treba čuvati i štititi i zato sam ponosna što je moj kraj dobio taj zadatak. Jednom sam ih prilikom i ja uspjela vidjeti. Sa svojom tetom, tetkom i rodicom otišla sam barkom na obližnji otočić kako bismo brali šparoge. Proveli smo divno poslijepodne. Na putu natrag u daljini smo ugledali crne sjene, no nismo ni slutili da bi to mogli biti dupini. Ubrzo smo im se približili.Došli su nam jako blizu, na otprilike četiri metra. Ponosno su izvodili svoje akrobacije, dokazivali se svojim vještim skokovima i okretajima. I tada sam osjetila neizmjernu ljubav prema prirodi.

Jedna od najljepših uspomena vezanih uz već spomenutu barku zbila se kad su moj nono i nona poveli moju rodicu Petru i mene u predivnu uvalu Balvanida. Uvala je bogata raznim vrstama ribe. Tamo se nalazi špilja jednim dijelom u, a drugim izvan mora. More je ovdje čisto poput duše novorođenog djeteta. Zajedno s Petrom odlučila sam roniti. Zaronivši u more, ugledala sam divotu morskog dna bogatu ribama, algama i sitnim račićima. Navečer smo Petra i ja rastvorile vreće za spavanje na provi barke. Legle smo u „meku“ postelju i gledale nebo. Nikada u životu nismo vidjele toliko zvijezda. Imala sam osjećaj da se njihov broj neprestano povećava. Shvatila sam da su te zvijezde uvijek na nebu, ali ih ja ne primjećujem, da razmišljajući o nevažnim stvarima zaboravim pogledati nebo i diviti se zviježđu.

Jednom sam sa svojim ocem, polusestrom i psom otišla u šetnju šumom prema Osoru. Ubrzo smo došli do raskrižja i odlučili poći puteljkom kojim nikada nismo prošli. Bio je to mračni dio šume. Iz daljine je dopirao pjev ptica. Ispred nas se stvorilo prostranstvo prekrasnih mirisnih, rosom okupanih ljubica. Predivne plavoljubičaste ljubičice borile su se za svaku zraku sunca, no gusta šuma nije im ispunila želju. Osor je mjesto na otoku Cresu mostom spojen s Lošinjem. To je divno staro mjesto bogato uličicama i lijepim kućama, vrtovima, crkvama, kipovima... Posebno su poznate *Osorske glazbene večeri* koje turiste iz dalekog svijeta dovode u to mještašce. Čarobni zvukovi odjekuju nadaleko, poput ptičjeg pjeva, a nasmiješeni ljudi sviraju i uživaju baš kao i turisti.

Mali Lošinj je prepun okusa. Tek ulovljena riba okupana maslinovim uljem božanstveno miriše. A kakav je tek okus! Škampi, rakovi, ribe, školjke mame mirisom i izgledom. U samom gradu nalaze se brojni kafići, restorani, dućani, suvenirnice i muzeji.

U posljednje vrijeme najpoznatiji lošinjski spomenik postao je – Apoksiomen. To je kip mladog sportaša, atleta. Izvađen je iz mora i jedan je od najbolje sačuvanih spomenika iz tog razdoblja. Pretpostavlja se da potječe iz 2.-1..st.pr. Krista. Muzej u koji će biti smješten još uvijek nije završen i zato Apoksimen kreće na put i bit će izložen u mnogim gradovima gdje će sigurno oduševiti posjetitelje.

Folklor koji se i danas pleše jedan je od najvažnijih podsjetnika na blago naših predaka. Djeca i odrasli nasmiješenih lica skakuću, cupkaju, uživaju...odrasli se pretvore u djecu. Sjete se svojih davnih dana, svoje mladosti i djetinjstva. Nastoje sakriti onaj dječji smijeh koji se još u dubini njih nalazi. Ne uspijeva im. Uvijek na kraju pobijedi ona dobra, dječja strana. Tako i maškare – još jedan cijenjeni običaj. Svi se obuku u klaunove, mačke, metle, kauboje, stave različite maske... i svi se ludo zabavljaju.

A ja? Pitate se kako mogu napustiti svu ovu ljepotu? Mogu, jer znam da ću se uvijek vraćati svom Lošinju koji je samo imenom Mali, a za mene je velik, najveći.

Danica Goleš, 7.b